Kalendar događanja Dubrovnika

SUBOTNJA KAVA U GALERIJI UZ IZLOŽBU ĐURA PULITIKE
2023-03-04 10:00 - 12:00 (Europe/Zagreb) | Umjetnička galerija Dubrovnik, Frana Supila 23, DUBROVNIK, Dubrovačko - neretvanska županija, 20000, Hrvatska
Umjetnička galerija Dubrovnik u subotu, 4. ožujka u 10 sati organizira stručno vodstvo kroz aktualnu retrospektivnu izložbu Đura Pulitike u sklopu programa „Subotnja kava u Galeriji“.
„Subotnja kava u Galeriji“ prepoznatljiv je i izvrsno prihvaćen program Umjetničke galerije Dubrovnik kojom se još više želimo približiti našim sugrađanima i svim posjetiteljima grada Dubrovnika nudeći im drugačiji doživljaj jedne kulturne ustanove.
Kroz izložbu će zainteresirane posjetitelje provesti koautorica i kustosica izložbe Rozana Vojvoda, muzejska savjetnica Umjetničke galerije Dubrovnik i autorica i kustosica cjeline o crtežima Đura Pulitike Jelena Tamindžija Donnart, kustosica Umjetničke galerije Dubrovnik. Izložba na kojoj je predstavljeno više od dvije stotine sedamdeset umjetnina (193 slike i 85 crteža) prikazuje stvaralački put Đura Pulitike od kraja tridesetih godina prošlog do početka ovog stoljeća – od ranih gvaševa i akvarela do stilski prepoznatljivih autorovih pejzaža prepunih boja, ženskih aktova jarkih boja inkarnata, dubrovačkih interijera s likovima kapetana, do religijskih tema. Đuro Pulitika jedan od najznačajnijih dubrovačkih kolorista, u cjelokupnom stvaralaštvu ostaje vjeran svojoj viziji dubrovačkog krajolika, kojeg predstavlja stiliziranim oblicima i intenzivnim bojama smatrajući da je „priroda riznica iz koje se crpi cijeloga života“.
Nakon stručnog vodstva, svi posjetitelji, kako odrasli, tako i djeca, moći će se osvježiti kavom uživajući u pogledu s najljepše tarace u Gradu.
Veselimo se Vašem dolasku!
